歸州女
作者：項安世
朝代：宋

paragraphs: 歸州女兒雙髻丫，手提酒瓶頭戴花。
左手持盃右手瀉，灘頭勸客爭邀遮。
灘頭一船百夫挽，欲上未上頭捽沙。
呼聲半竭力欲盡，粟米一釂勝流霞。
腰間五錢豈足惜，釧中十指如春芽。
顔行屬目百丈縱，三老發怒雙槌撾。
頩然相顧各分散，頃刻捩柂如輕槎。
君不見世間勇怯皆如許，意根一斷前無禦。
多少功名蓋世人，一點依違笑千古。